na podlagi člena 4(b) in (v) ter člena 50(3) Odredbe vlade št. 29/1997 o Zakoniku o civilnem letalstvu, ponovno objavljenem, kakor je bil pozneje spremenjen in dopolnjen, člena 5 Uredbe (ES) št. 847/2004 Evropskega parlamenta in Sveta o pogajanjih in izvajanju sporazumov o letalskih prevozih med državami članicami in tretjimi državami ter člena 5(4) Sklepa vlade št. 367/2007 o organizaciji in delovanju Ministrstva za promet,

Priloga k Odloku št. 269/2007 Ministrstva za promet

Uredba o določitvi letalskih prevoznikov Skupnosti za opravljanje letalskih prevozov v skladu z določbami sporazumov o letalskih prevozih, ki jih je Romunija sklenila z državami nečlanicami EU

Člen 1

(1) Ta uredba določa pogoje, pod katerimi se lahko določijo letalski prevozniki Skupnosti za opravljanje letalskih prevozov na progah, ki so zajete s sporazumi o letalskih prevozih, ki jih je Romunija sklenila z državami nečlanicami EU, in za katere se ne uporablja Uredba Sveta (EGS) št. 2408/92 o dostopu letalskih prevoznikov Skupnosti do letalskih prog znotraj Skupnosti, v nadaljnjem besedilu ‚Uredba Sveta (EGS) št. 2408/92‘.

(2) V tej uredbi:

— ‚letalski prevoznik Skupnosti‘ pomeni vsakega letalskega prevoznika, ustanovljenega v Romuniji pod pogoji iz zakonodaje Skupnosti, ki ima operativno licenco, izdano v skladu z Uredbo Sveta (EGS) št. 2407/92 o licenciranju letalskih prevoznikov,

— ‚proga z omejenimi prometnimi pravicami‘ pomeni progo, za katero se ne uporablja Uredba Sveta (EGS) št. 2408/92 in za katero veljajo omejene prometne pravice v skladu s sporazumom o letalskih prevozih, ki ga je Romunija sklenila z državo, ki ni članica EU.

Člen 2

(1) Informacije o prometnih pravicah in njihovi dodelitvi na progah med Romunijo in državami nečlanicami Evropske unije, s katerimi je Romunija sklenila sporazume o letalskih prevozih, so na voljo na spletni strani Ministrstva za promet (www.mt.ro).

(2) Urnik načrtovanih pogajanj o dvostranskih sporazumih o letalskih prevozih se objavi na spletni strani Ministrstva za promet.

(3) Letalski prevoznik Skupnosti, ki želi opravljati letalske prevoze na progi med Romunijo in državo nečlanico Evropske unije, s katero Romunija ni sklenila sporazuma o letalskih prevozih, lahko obvesti Ministrstvo za promet o svoji nameri in vseh morebitnih zahtevah. Informacije, ki jih prejme Ministrstvo za promet, se upoštevajo pri morebitnih pogajanjih s to državo o sporazumu o letalskih prevozih.

Člen 3

(1) Letalski prevoznik Skupnosti, ki želi opravljati letalske prevoze na progah, zajetih s sporazumi o letalskih prevozih, ki jih je Romunija sklenila z državami nečlanicami EU, za katere se ne uporablja Uredba Sveta (EGS) št. 2408/92, pošljejo Generalnemu direktoratu za civilno letalstvo – ‚DGCA‘ – Ministrstva za promet pisni zahtevek za ustrezno določitev.

(2) Pri zahtevku za progo z omejenimi prometnimi pravicami (vključno z omejitvami glede zmogljivosti in pogostosti ali glede števila letalskih prevoznikov, ki lahko opravljajo lete na tej progi), se informacije o zahtevku objavijo na spletni strani Ministrstva za promet, skupaj z njim pa obvestilo ostalim letalskim prevoznikom Skupnosti, da v petnajstih dneh po objavi obvestila pošljejo zahtevek za opravljanje letov na tej progi.

(3) Vsi zahtevki, prejeti na podlagi obvestila iz odstavka (2), se objavijo na spletni strani Ministrstva za promet.

(4) Zahtevki, prejeti po roku iz odstavka (2), se ne upoštevajo, DGCA pa ustrezno obvesti vlagatelje.

(5) Zahtevki, kakor so določeni v odstavkih (1) in (3), se naslovijo pisno v romunskem jeziku in vsebujejo naslednje informacije:

a) kopijo operativne licence letalskega prevoznika;

b) opis načrtovanih storitev (proge, vozni red letov, vrsto zrakoplova, njihovo registrsko oznako itd.);

c) načrtovani datum začetka letalskih prevozov;

d) morebitne tržne dogovore z drugimi letalskimi prevozniki;

e) morebitne povezovalne storitve;

f) dostopnost storitev in dodatne storitve za potrošnike (prodajna mreža vozovnic, storitve prek interneta itd.);

g) cenovno politiko za progo;

h) dokazila in jamstva za presojo operativne in finančne zmogljivosti letalskega prevoznika, ki zaprosi za dovoljenje za opravljanje načrtovanih prevozov, v vsaj prvih dveh letih delovanja (poslovni načrt za to progo, ki vsebuje vsaj informacije o naslednjem: stanju zrakoplova, ki bo uporabljen, operacijski sposobnosti zagotovitve nadomestnega zrakoplova, kadar načrtovanega zrakoplova ni mogoče uporabiti zaradi nepredvidenih razmer, finančni zmogljivosti za začetek in ohranjanje dejavnosti tudi ob zelo majhni zasedenosti, vključitvi nove storitve v obstoječe letalske prevoze, napoved vpliva letalskih prevozov na različne skupine potnikov).

(6) DGCA lahko od vlagatelja zahteva dodatne informacije, ki so potrebne za presojo zahtevka.

Člen 4

(1) Za proge brez omejitev prometnih pravic določi Ministrstvo za promet prevoznika v skladu z določbami ustreznega sporazuma o letalskih prevozih in po prejetju zahtevka ter informacij iz člena 3.

(2) Konkurenčne zahtevke za neizkoriščeno zmogljivost na progi z omejenimi prometnimi pravicami presoja DGCA na podlagi naslednjih meril:

a) zadostitev povpraševanja po zračnem prometu (pogostost storitev in ponujena zmogljivost, direktni prevozi ali prevozi z vmesnimi postanki, dnevi opravljanja prevozov itd.);

b) jamstva glede trajnosti opravljanja prevozov vsaj dve leti;

c) predlagani datum začetka in obdobje dejavnosti;

d) dostopnost storitev, ponujenih potrošnikom (prodajna mreža vozovnic, storitve prek interneta itd.);

e) tarifna politika, vključno s cenami vozovnic;

f) morebitne povezave ponujenih storitev z obstoječim omrežjem prog;

g) okoljska učinkovitost zrakoplovov, vključno glede obremenitve s hrupom.

(3) Merilo izbire je lahko tudi vprašanje plačila pristojbin romunskim letališčem in pristojbin za navigacijske storitve s strani letalskega prevoznika.

Člen 5

(1) Ministrstvo za promet v 60 dneh po objavi obvestila iz člena 3(2) odloči o zahtevkih za določitev opravljanja letalskih prevozov na progi z omejenimi prometnimi pravicami.

(2) Prometne pravice se dodelijo za nedoločen čas.

(3) Odločitev iz odstavka (1) se objavi na spletni strani Ministrstva za promet, DGCA pa jo tudi pisno sporoči vsem vlagateljem. Po objavi odločitve določi Ministrstvo za promet izbranega letalskega prevoznika za opravljanje letalskih prevozov na tej progi.

(4) Prometnih pravic, odobrenih za opravljanje letalskih prevozov na progah, ki niso zajete z Uredbo Sveta (EGS) št. 2408/92, letalski prevoznik ne more prenesti na drugega.

(5) Če po določitvi prevoznika, ki jo izda Ministrstvo za promet v skladu s členom 4(1) ali 5(3), pristojni organ tretje države nečlanice EU ne odobri ustreznega operativnega dovoljenja za to progo določenemu letalskemu prevozniku ali pa jo prekliče, letalski prevoznik o tem nemudoma pisno obvesti Ministrstvo za promet.

Člen 6

(1) DGCA spremlja, ali letalski prevoznik, določen za opravljanje letalskih prevozov na progi z omejenimi prometnimi pravicami, opravlja storitve v skladu s svojim zahtevkom in v skladu s pogoji dokončne odločitve o določitvi iz člena 5.

(2) Letalski prevoznik Skupnosti ima pravico oporekati učinkovitosti uporabe prometnih pravic na progi z omejenimi prometnimi pravicami in lahko pošlje zahtevek za opravljanje letov na tej progi, v katerem ponuja boljše pogoje od določenega letalskega prevoznika.

(3) V primeru iz odstavka (2) DGCA ponovno presodi prvotno odločitev o določitvi. Vendar ponovna presoja ni mogoča prej kot v petih letih po izdani odločitvi o določitvi ali predhodni ponovni presoji.

(4) Določeni letalski prevoznik je obveščen o vsaki odločitvi o ponovni presoji. Odločitev se objavi na spletni strani Ministrstva za promet. Postopek ponovne presoje se izvede v skladu s postopkom iz členov 3 do 5.

Člen 7

(1) Ministrstvo za promet prekliče določitev, sprejeto na podlagi člena 5(3), če:

a) letalski prevoznik v šestih mesecih po datumu določitve ni začel opravljati letalskih prevozov na zadevni progi;

b) se opravljanje letalskih prevozov prekine in nato v šestih mesecih ne nadaljuje, razen če je prekinitev posledica razmer, na katere določeni letalski prevoznik ne more vplivati;

c) pristojni organ druge države določenemu letalskemu prevozniku ne odobri ustreznega operativnega dovoljenja ali če dovoljenje prekliče;

d) letalski prevoznik obvesti DGCA o svojem namenu, da preneha opravljati lete na zadevni progi.

(2) Poleg tega lahko Ministrstvo za promet prekliče določitev, če:

a) letalski prevoznik ne izpolnjuje zavez iz svojega zahtevka glede pogostosti letov, zmogljivosti, tarifi in distribucije vozovnic, na podlagi katerih je Ministrstvo za promet izdalo odločitev o določitvi;

b) letalski prevoznik ne plačuje redno romunskim letališčem ali ponudnikom navigacijskih storitev.

(3) DGCA uradno pisno obvesti zadevnega letalskega prevoznika o svojem namenu, da prekliče določitev za določeno progo, in o razlogih za svojo odločitev. Takšno uradno obvestilo se pošlje tudi vsem letalskim prevoznikom Skupnosti, ki so v skladu s členom 3 poslali zahtevke za določitev opravljanja letalskih prevozov na zadevni progi, prevozniki pa imajo možnost, da predložijo svoje ugotovitve in pripombe.

(4) Določeni letalski prevoznik Skupnosti ima pravico, da v 15 dneh po prejemu uradnega obvestila iz odstavka 3 pošlje DGCA svoje pripombe glede razlogov preklica določitve in sporoči nove zaveze, ki jih je pripravljen sprejeti glede opravljanja letalskih prevozov na zadevni progi.

(5) V 30 dneh po preteku roka iz odstavka (4) Ministrstvo za promet sprejme odločitev o preklicu določitve. Če se določitev prekliče, začne ustrezna odločitev veljati tri mesece po uradnem obvestilu zadevnemu letalskemu prevozniku. Za novo določitev se uporablja postopek iz členov 3 do 5.

Člen 8

Za pritožbe zoper odločitev Ministrstva za promet, da ne določi letalskega prevoznika Skupnosti za opravljanje letalskih prevozov na progi, zajeti s sporazumi o letalskih prevozih, ki jih je Romunija sklenila z državami nečlanicami EU, za katero se ne uporablja Uredba Sveta (EGS) št. 2408/92, ali da prekliče določitev, velja Zakon št. 554/2004 o upravnem postopku, kakor je bil pozneje spremenjen.“